Introduktion
Forfattere: Kurt Christensen
Tidsskrift: dttk (22-11-2018)

## INTRODUKTION

Med dette nummer af Dansk Tidsskrift for Teologi og Kirke er en ny styrmand gået på broen. Lad mig derfor indlede med at udtrykke en yderst velfortjent anerkendelse og tak til min forgænger på posten, Jeppe Bach Nikolajsen. Jeppe har gennem ikke mindre end 15 år med vedholdende engagement og stor dygtighed været den drivende kraft bag forvandlingen af Menighedsfakultetets noget uanselige studenterblad, Ichthys, til et af Skandinaviens betydeligste teologiske tidsskrifter, der nu er anerkendt som videnskabeligt fagtidsskrift i både Danmark og Norge. Dette har jeg hidtil stået lidt på sidelinjen og iagttaget og glædet mig over. Derfor er det mig en stor glæde her at få anledning til helt offentligt at udtrykke: Stor tak til Jeppe!

Og så til nærværende nummer, som rummer fire spændende artikler samt tre boganmeldelser.

Postteismen udgør en af de mest markante og omdiskuterede  positioner  i  de  seneste  års  danske  teologiske  debat. Ph.d.-studerende  Michael  Agerbo  Mørch  undersøger  med artiklen »Stendød eller trofast? En diskussion af Niels Grønkjærs postteistiske teologi?« en af de førende danske repræsentanter for denne position. Fra det blomstrende norske miljø for kirkeforskning og praktisk teologi finder vi artiklen af dr.art. Erling Birkedal og ph.d.-stipendiat Stephen Sirris: »Så lenge vi er med i utviklingsprosjekt skjer det noe! Ti års erfaring med systematisk menighetsutvikling i Den norske Kirke i  en  kontekst  av  ekklesiologisk  og  organisatorisk  endring.« Ligeledes fra Norge henter vi professor Sverre Bøe's bidrag til  den  nytestamentlige  missionsforståelse:  »Misjonsteologi uten  misjonsbefaling?  Forventet  Paulus  noen  medvirkning fra menighetene til misjon?«. Nummerets artikeldel rundes af med en perspektivartikel af professor Kurt E. Larsen: »Dåbens liv skal leves. Sammenhængen mellem dåb, tro og menighedsliv i dansk liturgi og praksis siden Luther«. Og nummeret  afsluttes  traditionen  tro  med  anmeldelser  af  vigtige teologiske bogudgivelser.

Så der er al god grund til at ønske god læselyst!

Kurt Christensen, ansv. red.